Mads Brügger, som programchef hvad er din reaktion så på, at Anne Lise Marstrand-Jørgensen har besluttet sig for at boykotte Radio24syv?

»Det er en ærgerlig udvikling. Jeg hylder princippet om, at man skal true med at blive i stedet for at true med at gå. Det havde været langt bedre, hvis Anne Lise Marstrand-Jørgensen havde haft mod på at komme ind i et program i Radio24syv og fremsætte sin kritik der. Hun er blevet inviteret til at deltage i »Q&A« for at diskutere sin beslutning, men det vil hun ikke.«

Du er ansvarlig for programmet »Je Suis Jalving«, som Anne Lise Marstrand-Jørgensen kritiserer for at være »iscenesat som et journalistisk debatprogram, mens det i virkeligheden bare er et talerør for det yderste og allermest islamkritiske højre«. Hvad siger du til det?

»For det første er Mikael Jalving ikke journalist. Han er meget andet, blandt andet historiker, forfatter og polemiker. Vi har ikke ansat ham, fordi vi i en vildfarelse troede, at han var journalist. Vi har ansat ham, fordi vi qua vores sendetilladelse skal have debatprogrammer med værter med markante og personlige holdninger, og her ligger det os meget på sinde, at alle synspunkter bliver repræsenteret på sendefladen over tid. Forrige sommer havde vi »Tradsalderen«, hvor David Trads talte for det multikulturelle samfund og indvandring og gik imod islamkritik, og derfor syntes vi, at det i år var helt oplagt med en person med det modsatte synspunkt.«

Anne Lise Marstrand-Jørgensen mener, at programmet krydser en grænse og er xenofobisk og racistisk. Hvad er din kommentar til det?

»Jeg synes, at det er påfaldende, at mennesker, der bekender sig til tolerance, humanisme og næstekærlighed ofte bliver enormt vrede og aggressive, når de bliver præsenteret for synspunkter, der går imod deres egne. Intolerancen hos tolerante mennesker er forbløffende. Det virker som om, at man på venstrefløjen opfatter det at være højreorienteret som en sygelig tilstand – og det er det altså ikke. Mikael Jalving har dagligt inviteret venligboere til at ringe ind. Men det har de bare ikke rigtig gjort – de foretrækker i stedet at sidde på afstand og være rasende.«

Anne Lise Marstrand-Jørgensen hæfter sig i høj grad også ved, at hun ikke mener, at hun selv har fået en fair behandling hos jer?

»Jeg kan ikke forholde mig til det, som hun har oplevet med journalister fra nyhedsafdelingen. Det er ikke mit ansvar, og jeg ved ikke noget om det.«

Har du viden om, at andre debattører boykotter jer?

»Ja, jeg ved, at der en række debattører, der ikke længere vil medvirke i »Rushys Roulette«, fordi de er vrede på Radio24syv,« siger programchef Mads Brügger.